หุ้นเด่นบวกสวน !
*เหมือนกับที่ “โมนิก้า” เคยบอกแฟนคลับไปเมื่อสัปดาห์ก่อนว่า ดัชนีเข้าสู่เขตซื้อมากเกินไปมาระยะหนึ่ง จึงโดนเทขายทำกำไรเพื่อทดสอบแรงรับมีมากไหม ? ซึ่งเป็นเหตุการณ์ปกติที่พบเห็นได้เป็นประจำในยามที่ตลาดหุ้นขาดปัจจัยบวกใหม่ ๆ เข้ามากระตุ้นความเชื่อมั่นในการลงทุน จึงต้องกำหนดกรอบการเล่นวันนี้ให้ยืดหยุ่นมากกว่าเดิม เพื่อป้องกันการติดดอยแบบไม่ทันตั้งตัวนะจะบอกให้
2 ต.ค. 2561

เจาะกระดาน : โมนิก้าและทีมงาน
*เหมือนกับที่ “โมนิก้า” เคยบอกแฟนคลับไปเมื่อสัปดาห์ก่อนว่า ดัชนีเข้าสู่เขตซื้อมากเกินไปมาระยะหนึ่ง จึงโดนเทขายทำกำไรเพื่อทดสอบแรงรับมีมากไหม ? ซึ่งเป็นเหตุการณ์ปกติที่พบเห็นได้เป็นประจำในยามที่ตลาดหุ้นขาดปัจจัยบวกใหม่ ๆ เข้ามากระตุ้นความเชื่อมั่นในการลงทุน จึงต้องกำหนดกรอบการเล่นวันนี้ให้ยืดหยุ่นมากกว่าเดิม เพื่อป้องกันการติดดอยแบบไม่ทันตั้งตัวนะจะบอกให้
*สำหรับชุดข้อมูลที่เห็นได้ชัดในเวลานี้เป็นเรื่องของแนวรับสำคัญที่มีอยู่ด้วยกัน 3 จุดหลัก ไล่เรียงตั้งแต่ระดับ 1,750 จุด ซึ่งเป็นบริเวณที่นักเล่นหลายกลุ่มพยายามเคาะซื้อเมื่อดัชนีย่อตัวลงมาถึงจุดดังกล่าว ส่วนจุดที่สองอยู่ที่บริเวณ 1,730 จุด ซึ่งมีน้อยครั้งที่จะต้านแรงเทขายได้อยู่หมัด “โมนิก้า” ถึงต้องหันมาดูจุดที่สามซึ่งเป็นบริเวณของการเก็บของล็อตใหญ่ ซึ่งอยู่แถวบริเวณแนวรับ 1,700 จุดไงล่ะคะ
*วันนี้ถึงต้องถามถึงการอ่อนตัวลงมาปิดที่บริเวณ 1,748.09 จุด ลบไป 12.38 จุด ด้วยมูลค่าการซื้อขาย 6.42 หมื่นล้านบาท ใช่จุดที่นักเล่นต้องทยอยช้อนหุ้นเข้าพอร์ตหรือเปล่า ? เพราะสิ่งที่เกิดขึ้นเที่ยวนี้ไม่น่ากลัวกว่าที่เป็นอยู่สักเท่าไหร่ ? เพราะตัวเลขเศรษฐกิจไม่ย่ำแย่เหมือนที่หลายคนคาดหวัง รวมทั้งการขายหุ้นทิ้งของนักเล่นกลุ่มสถาบันไม่รุนแรงเหมือนเมื่อก่อน ภาพของการเล่นถึงยังดูดีเหมือนเดิมนะจ๊ะ
*ประเด็นดังกล่าวดูได้จากแรงเทขายที่ถล่มใส่หุ้นสุดเลิฟ EA ไม่ยั้งตั้งแต่เปิดตลาดภาคเช้า แต่ราคาหุ้นยังคงยืนหยัดต้านแรงขายได้อย่างยอดเยี่ยม ก่อนจะเด้งกลับในช่วงครึ่งชั่วโมงสุดท้ายของการซื้อขาย “โมนิก้า” มองเป็นเรื่องของสตอรี่ที่ค่อยหล่อเลี้ยงหุ้นโดนใจผู้เล่นอย่างจัง หุ้นถึงยืนปิดที่ระดับ 50.50 บาท บวกไป 0.25 บาท ด้วยมูลค่าการซื้อขาย 1.35 พันล้านบาทพะยะค่ะ
*เช่นเดียวกับในรายของ GULF มีเรื่องการรับรู้รายได้เข้ามาหล่อเลี้ยงตลอดเวลา ราคาหุ้นถึงทะยานขึ้นอย่างแข็งแกร่ง วานนี้เลยถือโอกาสโชว์กำลังภายในด้วยการบวกสวนตลาดหุ้นขึ้นมาปิดที่ 77.50 บาท บวกไป 1.50 บาท หรือขึ้นไป 2% ด้วยมูลค่าการซื้อขาย 1.77 พันล้านบาท “โมนิก้า” มองเป็นช็อตชวนฝันหวานของนักเล่นที่กำลังมองหา growth stock ซึ่งหุ้นตัวนี้คือคำตอบสุดท้ายเจ้าค่ะ
*คล้ายกับกรณีของ CKP บวกสวนภาวะตลาดหุ้นได้อย่างน่าทึ่ง เพราะการขึ้นมาปิดที่ 5.45 บาท บวกไป 0.20 บาท หรือขึ้นไป 3.80% ด้วยมูลค่าการซื้อขาย 520 ล้านบาท มันเป็นการเล่นบนค่า P/E 143 เท่า ซึ่งเป็นระดับที่สูงมาก ๆ สำหรับการเล่นหุ้นในจังหวะที่ตลาดหุ้นกำลังย่ำฐาน แต่เมื่อเหลือบดูเหตุการณ์สมัยก่อนที่หุ้นตัวแม่ (ช.การช่าง) เทรดบน P/E 1,000 เท่า เลยทำให้เหตุการณ์ของหุ้นตัวนี้จิ๊บ ๆ ไปเลยนะคะ
*เม้าท์ถึงหุ้นขนาดใหญ่เยอะเกินไปแล้ว “โมนิก้า” ขอย้อนกลับมาดูหุ้นต่ำสิบที่เคาะขวากันมันหยดติ๋ง ๆ อย่างเช่น BWG สักหน่อยดีกว่า เพราะการที่หุ้นวิ่งขึ้นมาปิดที่ 1.24 บาท บวกไป 0.05 บาท หรือขึ้นไป 4.20% ด้วยมูลค่าการซื้อขาย 108 ล้านบาท มันสะท้อนถึงการเคลียร์ชัดจัดเต็มประเด็นที่เคยมีปัญหาเสร็จสิ้นหมดแล้ว จึงไม่มีอะไรเป็นตัวถ่วงการวิ่งของหุ้นอีกต่อไปนะจ๊ะ
*เช่นเดียวกับในรายของ SYNTEC กระชากขึ้นแรง 3 วันติดแบบไม่บอกให้รู้ล่วงหน้า จนวานนี้ขึ้นมายืนอยู่ที่ระดับ 4.30 บาท บวกไป 0.22 บาท หรือขึ้นไป 5.40% ด้วยมูลค่าการซื้อขาย 210 ล้านบาท ทั้งที่ก่อนหน้านี้ยืนป้อแป้แถวบริเวณ 3.80 บาท น้องโมมองเป็นการฉีกมิติใหม่เพื่อส่งสัญญาณให้ขาลุยได้รับรู้ว่า ขาลงได้สิ้นสุดลงแล้ว ! ต่อไปจะมีแต่แสงสว่างสุกสดใสนะจะบอกให้
*คล้ายกับกรณีของ SCN ไต่ระดับขึ้นอย่างช้า ๆ ก่อนกระชากขึ้น 4 วันติด พร้อมด้วยความคาดหวังมากมายรอในเบื้องหน้า “โมนิก้า” ถือเป็นช็อตของการเล่นรอบใหม่อย่างไม่ต้องสงสัย เพราะเมื่อดูจากยอดเก่าบริเวณ 5.40 บาท เทียบกับราคาปิดวานนี้ที่ระดับ 4.64 บาท บวกไป 0.16 บาท หรือขึ้นไป 3.60% ด้วยมูลค่าการซื้อขาย 100 ล้านบาท ยังเหลือแก๊ปให้เล่นอีกบานตะไทนะคะ
*เหมือนกับในรายของ DOD พอสบช่องได้จังหวะถีบตัวขึ้นรอบใหม่ บรรดาขาลุยก็กระโจนใส่มือเป็นระวิง จนหุ้นขึ้นมายืนอยู่ที่ 15.40 บาท บวกไป 0.30 บาท หรือขึ้นไป 2% ด้วยมูลค่าการซื้อขาย 326 ล้านบาท มันเป็นเรื่องของจังหวะเวลาที่พอเหมาะพอเจาะ บวกกับบรรดาแมงเม้าท์พูดถึงราคาเป้าหมายสูงถึงระดับ 16.50 บาท จึงเป็นช็อตที่น่าตามไปดูเหลือเกินจ้า !
*ส่วนรายที่วิ่งเข้าใส่กันหนุบหนับ ทั้งที่ยังไม่เห็นอะไรเป็นชิ้นเป็นอันอย่าง AU น่าจะเป็นเกมลากหุ้นออกของเหมือนรอบก่อนหน้านี้ เพียงแต่ช็อตการเล่นเที่ยวนี้มีสตอรี่ใหม่เข้ามาบิลต์อารมณ์แบบสุด ๆ วานนี้ถึงเห็นหุ้นขึ้นมายืนปิดที่ 9 บาท บวกไป 0.55 บาท หรือขึ้นไป 6.50% ด้วยมูลค่าการซื้อขาย 175 ล้านบาท “โมนิก้า” มองเป็นเรื่องอันตรายสำหรับหุ้นที่มองไม่เห็น growth ชัดเจน บวกกับวันนี้เทรดบนค่า P/E  51 เท่า น้องโมขอถามว่า..น่าเล่นเหรอ ?